|  |  |
| --- | --- |
| Vedlagt adresseliste     |  |

|  |  |  |  |  |
| --- | --- | --- | --- | --- |
| Behandlende enhet: | Saksbehandler/telefon: | Vår referanse: | Deres referanse: | Vår dato: |
| Region nord | Therese Frivåg Lund / 77617096 | 15/200827-334 |   | 17.03.2017 |
|  |  |  |  |  |
|  |  |   |

Begrenset høring av revidert forslag til statlig reguleringsplan for Parsell 12 Rv83 Sørvik - Jektholtet, Harstad kommune

Det reviderte planforslaget er sendt på begrenset høring til berørte naboer/parter som har uttalt seg til planforslaget ved offentlig ettersyn. Reguleringsplanen var ute til offentlig ettersyn og høring i perioden fra 13.12.2016 til 10.02.2017

I høringsperioden kom det inn en rekke merknader fra berørte naboer og gjenboere, samt kommune og sektormyndigheter. Statens vegvesen har derfor revidert planforslaget for å imøtekomme flere av merknadene. I det reviderte planforslaget er bl. a. disse endringene gjennomført;

**Flyttlei**

Det var i forslag til reguleringsplan sendt ut på offentlig ettersyn ikke lagt inn noen flyttlei i parsell 12. Etter innspill fra Protect Sápmi og Fylkesmannen i Troms om at den nye vegen vil avskjære Forhamnhalvøya som beiteområde for reinbeitedistriktet dersom det ikke legges inn flyttlei og hensynssone, er det lagt inn en planfri flyttlei med en bredde på 50 meter inkludert hensynssone over ny riksveg. Denne er lagt nord for forbikjøringsstrekningen på Nordvikmyran og kryss mellom Fv4 og Rv83. Endringen omfatter endring av arealformål, men omfatter ikke endringer av eiendomsgrenser eller arealformål i plan. Endringen påfører heller ikke grunneiere eller andre ulemper.

**Nordvika - endring**

I forslag som ble lagt ut på offentlig ettersyn er det her foreslått en løsning med av- og påkjøringsramper i begge retninger med to rundkjøringer og en bru som skulle kanalisere trafikken videre i retning Fv4 Kilbotn, Nordvika, Melvika og Nordlysparken næringsområde (på vestsiden av Rv83). Kryss mellom Fv4 og Rv83 ble foreslått stengt. Denne løsningen kom etter TS-revisjon. I forbindelse med høringen, har det kommet innspill fra bl.a. kommunen som går på realismen ved denne løsningen, om den burde revurderes og forsøke å minske arealbruken og unngå forlengelse av tilførselsveger. Det er derfor gjort nye vurderinger og vi er kommet til en ny løsning som er betydelig enklere og mindre arealkrevende. Av- og påkjøringsrampene til Rv83 og 2 rundkjøringer på tilførselsveiene er fjernet og krysset mellom Rv83 og Fv4 er tatt inn igjen med samme plassering som i dag.

Trafikken til Nordlysparken ledes langs lokalveger fra Sørvika og reetablert kryss mellom Fv4 og Rv83 og videre i bru over ny riksveg. Grunnen til at vi ikke kan ha en mer direkte adkomst i dette området, er forbikjøringsfeltene som strekker seg fra Melvika og over hele Nordvikmyran, samt krav om en avstand på minst 1 km mellom hvert kryss for vegklasse H4. Forbikjøringsstrekningen i sørgående retning er flyttet litt sørover, både av hensyn til krysset til Fv4 og av hensyn til viltovergangen som er tegnet inn nord for krysset. Endringene er en forbedring av situasjonen for mange og den beslaglegger mindre areal.

**Fv4/Rv83 Kryss**

I forslag som ble lagt ut på offentlig ettersyn så var dette krysset tatt bort etter TS-revisjon. Det ble i stedet foreslått en løsning der all trafikk som skulle til og fra Fv4/Kilbotn ble kanalisert via forlengelse av Fv4 mot Nordvika og det ble lagt inn av- og påkjøringsramper med rundkjøringer på tilførselsveiene her for å sikre adkomst. Etter flere innspill, både fra kommunen, privatpersoner og næringsaktører som går på å revurdere kryss her er dette tatt inn igjen. Krysset er nå også fullkanalisert. Dette gjøres i hovedsak for å hindre at tungtrafikken fra steinbrudd i Blomjoten rett ved nevnte kryss tar veien langs Fv4 mot Harstad i stedet for å ta den ca 3 km lange omveien om Nordvika. Det er ønskelig at denne trafikken kommer på riksvegen og ikke på fylkesvegen, som har lav standard, tett bebyggelse, skole og som i tillegg mangler g/s-løsning på en del av strekningen mot Harstad. Dette er en forbedring av situasjonen for mange.

**Endring i konsekvens**

Da arealinngrepet er mindre som følge av endringer, er konsekvensen lavere for alle fag.

Landskapsbilde

Konsekvens er vesentlig endret, hvor konsekvensen blir lavere. Samlet konsekvens for Harstad vil ikke endres, men for parsell 12 vil endringen være i positiv retning.

Nærmiljø og friluftsliv

Tiltak vil ikke medføre endringer i konsekvensgrad for fagtema nærmiljø og friluftsliv.

Naturressurser

Tiltak vil ikke medføre endringer i konsekvensgrad for fagtema naturressurser.

Naturmangfold

Tiltak vil trolig ikke medføre endringer i konsekvensgrad for fagtema.

Kulturmiljø

Tiltak vil trolig ikke medføre endringer i konsekvensgrad for fagtema.

Reindrift

Tiltakene vil være positive og redusere konsekvensgrad.

Som følge av overnevnte endringer, er forslag til plankart, planbestemmelser og delrapport endret. Det reviderte planforslaget er sendt på begrenset høring til berørte naboer/parter som har uttalt seg til planforslaget ved offentlig ettersyn. Revidert forslag ligger her: <http://www.vegvesen.no/vegprosjekter/halogalandsvegen>

Frist for innspill settes til den 10.04.2017, og Merknader/innspill sendes skriftlig til Statens vegvesen, Region nord, Postboks 1403, 8002 Bodø.

Eller på epost til: firmapost-nord@vegvesen.no

Merk innspillet med nummer 15/200827

Med hilsen

Therese Frivåg Lund

Delprosjektleder

*Tekst for godkjenning settes inn ved ekspedering.*